ՀԱՍՏԱՏՎԱԾ Է

Եվրասիական միջկառավարական խորհրդի   
«\_\_\_» \_\_\_\_\_\_\_-ի 201\_\_ թվականի   
թիվ \_\_\_\_\_\_\_\_\_\_ որոշմամբ

ՀԻՄՆԱԴՐՈՒՅԹ

Եվրասիական տեխնոլոգիական հարթակների ձեւավորման եւ գործունեության մասին

I. Ընդհանուր դրույթներ

1. Սույն Հիմնադրույթը մշակված է «Եվրասիական տնտեսական միության մասին» 2014 թվականի մայիսի 29-ի պայմանագրի 92-րդ հոդվածին եւ Եվրասիական միջկառավարական խորհրդի 2015 թվականի սեպտեմբերի 8-ի թիվ 9 որոշմամբ հաստատված՝ Եվրասիական տնտեսական միության շրջանակներում արդյունաբերական համագործակցության հիմնական ուղղություններին համապատասխան եւ սահմանում է եվրասիական տեխնոլոգիական հարթակների՝ որպես Եվրասիական տնտեսական միության անդամ պետությունների (այսուհետ՝ Միություն, անդամ պետություններ) նորարարական ենթակառուցվածքի օբյեկտի, գործունեության նպատակն ու խնդիրները, դրանց ձեւավորման, գործունեության, ֆինանսավորման կարգը:

2. Եվրասիական տեխնոլոգիական հարթակները, նորարարական ապրանքներ եւ տեխնոլոգիաներ մշակելու հետ կապված կիրառական խնդիրները համատեղ լուծելու եւ դրանք արդյունաբերական արտադրության մեջ ներդնելու համար, ապահովում են առաջատար ազգային եւ համաշխարհային գիտատեխնիկական առաջընթացի ձեռքբերումների հավաքման, անդամ պետությունների գիտատեխնիկական ներուժի զարգացման համակարգային աշխատանք:

3. Սույն Հիմնադրույթի նպատակներով օգտագործվում են հետեւյալ իմաստն արտահայտող հասկացությունները՝

«եվրասիական տեխնոլոգիական հարթակներ»՝ նորարարական ենթակառուցվածքի օբյեկտներ, որոնք հնարավորություն են տալիս ապահովելու արդյունավետ հաղորդակցություն եւ բոլոր շահագրգիռ կողմերի (գործարարության, գիտության, պետության, հասարակական կազմակերպությունների) մասնակցության հիման վրա ստեղծելու առեւտրային հեռանկարային տեխնոլոգիաներ, բարձր տեխնոլոգիական, նորարարական եւ մրցունակ արտադրանք.

«համատեղ նախագիծ»՝ եվրասիական տեխնոլոգիական հարթակների շրջանակներում անդամ պետությունների կազմակերպությունների կողմից համատեղ իրագործվող, կոոպերատիվ կապերի զարգացմանն ուղղված նորարարական նախագիծ:

II. Եվրասիական տեխնոլոգիական հարթակների գործունեության նպատակը եւ խնդիրները

4. Գիտատեխնիկական եւ նորարարական ոլորտներում կոոպերացումն ապահովող եվրասիական տեխնոլոգիական հարթակների գործունեության նպատակն է ազգային արդյունաբերական համալիրների փոխշահավետ նորարարական զարգացումը խթանելու, անդամ պետություններում իրավասությունների կենտրոններ ստեղծելու, ապագայի տնտեսություն ձեւավորելու, մշտապես տեխնոլոգիական բարեփոխման, արդյունաբերության գլոբալ մրցունակությունը բարձրացնելու համար անդամ պետությունների ներուժների միավորման հիման վրա բոլոր շահագրգիռ կողմերի (բիզնեսի, գիտության, պետության, հասարակական կազմակերպությունների) համագործակցության արդյունավետության բարձրացումը:

5. Սույն Հիմնադրույթի 4-րդ կետում նշված նպատակին հասնելու նպատակով եվրասիական տեխնոլոգիական հարթակների մասնակիցներն իրագործում են հետեւյալ խնդիրները՝

ա) անդամ պետությունների տնտեսությունների իրական հատվածի կարիքների որոշում,

բ) գերակա գիտատեխնիկական նախագծերի որոնում եւ օժանդակություն,

գ) անդամ պետությունների համագործակցության կարգավորում եւ համատեղ նախաձեռնությունների ու համատեղ նախագծերի աջակցություն,

դ) անդամ պետությունների գիտատեխնիկական զարգացումը խոչընդոտող արգելքների հայտնաբերում, եւ դրանց վերացնելուն ուղղված ցուցումների մշակում,

ե) գիտատեխնիկական եւ նորարարական ոլորտներում համագործակցության հարցերը կարգավորող փաստաթղթերի կատարելագործմանն օժանդակում,

զ) անդամ պետությունների գիտատեխնիկական ձեռքբերումների, ինչպես նաեւ եվրասիական տեխնոլոգիական հարթակների շրջանակներում ձեռքբերումների մասսայականացում,

է) անդամ պետությունների գիտատեխնիկական եւ նորարարական համագործակցության արդյունքների դիտանցում:

III. Եվրասիական տեխնոլոգիական հարթակների գործունեության ուղղությունները

6. Եվրասիական տեխնոլոգիական հարթակների մասնակիցները, իրենց խնդիրներին համապատասխան, իրականացնում են աշխատանք գործունեության հետեւյալ հիմնական ուղղություններով (իրավասության շրջանակներում)՝

ա) անդամ պետությունների գիտատեխնիկական զարգացման ձեռքբերումների, ինչպես նաեւ եվրասիական տեխնոլոգիական հարթակների շրջանակներում ձեռքբերումների մասսայականացման խնդիրը լուծելու համար՝

անցկացնում են անդամ պետությունների գիտատեխնիկական զարգացման առաջատար ձեռքբերումների վերլուծություն,

անցկացնում են գիտատեխնիկական եւ նորարարական ոլորտներում համաշխարհային գործելակերպերի վերլուծություն,

ձեւավորում են առաջատար տեխնոլոգիաների եւ արտադրանքի միասնական ռեեստրներ (անհրաժեշտության դեպքում),

ձեւավորում են տեղեկատվական-հաղորդակցական համակարգեր եւ պորտալներ, որոնք ապահովում են տեղեկատվական բազաների հասանելիությունն ու առաջատար տեխնոլոգիաների եւ արտադրանքի զարգացման ու յուրացման հարցերով շահագրգռված անդամ պետությունների կազմակերպությունների հաղորդակցությունը,

իրականացնում են առաջատար ազգային եւ համաշխարհային ձեռքբերումների վերաբերյալ գիտելիքների տարածում եւ մասսայականացում, այդ թվում՝

զանգվածային լրատվամիջոցներում հրապարակումների միջոցով,

կողմնակի միջոցառումներին մասնակցելու եւ սեփական միջոցառումներ կազմակերպելու միջոցով,

առաջատար տեխնոլոգիաները յուրացնելու եւ ժամանակակից կադրեր նախապատրաստելու ուղղությամբ խորհրդակցական աջակցություն ցուցաբերելու միջոցով.

բ) նոր տեխնոլոգիաների մասով անդամ պետությունների տնտեսության իրական սեկտորի կարիքը որոշելու խնդիրը լուծելու համար՝

անցկացնում են անդամ պետությունների տնտեսությունների իրական հատվածի կազմակերպությունների տեխնոլոգիաների եւ արտադրանքի զարգացման մակարդակի գնահատում, օտարերկրյա անալոգների (համանմանների) հետ համադրում,

ձեւավորում են նոր տեխնոլոգիաների եւ ապրանքների տեսակների մասով կարիքների միասնական ռեեստրի ձեւավորում՝ ըստ անդամ պետությունների տնտեսության իրական հատվածի հայտերի եւ առաջարկությունների,

մշակում են այն անդամ պետությունների տնտեսությունների ճյուղերում եւ հատվածներում շուկաների ու տեխնոլոգիաների զարգացման, այդ թվում՝ նորարարական արտադրանքի հիմնական տեսակների պահանջարկի վերաբերյալ կանխատեսումներ, որտեղ իրենց գործունեությունն են իրականացնում եվրասիական տեխնոլոգիական հարթակները,

մշակում են առաջարկություններ՝ անդամ պետությունների տնտեսության իրական հատվածի կազմակերպությունների կողմից առաջատար տեխնոլոգիաները յուրացնելու եւ արտադրանքն արտադրելու վերաբերյալ, որոնք պարունակում են տարբեր տեխնոլոգիաների այլընտրանքների վերամշակում,

օժանդակում են անդամ պետությունների տարածքներում առաջատար տեխնոլոգիաների զարգացմանն ուղղված գիտական, նախագծային, արտադրական եւ այլ միավորումների կազմակերպմանը.

գ) գերակա գիտատեխնիկական նախագծերի որոնմանն ու զարգացմանն օժանդակելու խնդիրը լուծելու համար կարող են՝ անդամ պետությունների օրենսդրությամբ սահմանված կարգով, առաջարկներ ներկայացնել անդամ պետությունների տնտեսությունների իրական հատվածի զարգացման ճյուղային ծրագրերին.

դ) անդամ պետությունների համագործակցություն հաստատելու եւ համատեղ նախաձեռնությունների ու համատեղ նախագծերի աջակցության խնդիրը լուծելու համար՝

մասնակցում են անդամ պետությունների գիտատեխնիկական եւ նորարարական ոլորտներում համագործակցության գերակա ուղղությունների իրագործմանը՝ համատեղ նախաձեռնություններ եւ համատեղ ծրագրեր պարունակող նախագծային առաջարկություններ ձեւավորելու միջոցով.

օժանդակում են մասնակիցներին հետեւյալ ուղղություններով համատեղ նախագծեր իրականացնելու մասով՝

համատեղ լաբորատորիաների, գիտատեխնիկական կենտրոնների եւ կայանների ստեղծում,

նորարարական արտադրանքի եւ տեխնոլոգիաների համատեղ ստեղծում ու ներդրում,

ժամանակակից տեխնոլոգիաների տեղայնացում,

անդամ պետությունների միջեւ ժամանակակից տեխնոլոգիաների փոխանակում,

ճյուղի նորարարական զարգացում եւ փոխադարձ հետաքրքրություն առաջացնող համատեղ նախագծերի իրականացման պայմանների ձեւավորում,

իրականացվում են համատեղ նախագծերի իրագործման համար լավագույն գործընկերների որոնում,

նորարարական ոլորտում կոոպերատիվ ընկերակցություններ ձեւավորելիս եւ համատեղ նախագծեր իրագործելիս անցկացնում են խորհրդակցական աշխատանքներ,

անդամ պետությունների օրենսդրությանը համապատասխան՝ կազմակերպում են (անհրաժեշտության դեպքում) համատեղ նախագծերի համատեղ փորձաքննության իրականացում,

համատեղ նախագծերի իրագործման համար անցկացնում են բյուջետային եւ արտաբյուջետային ֆինանսավորման աղբյուրներից միջոցների ներգրավման աշխատանք,

«Եվրասիական տնտեսական միության մասին» 2014 թվականի մայիսի 29-ի պայմանագրին համապատասխան՝ իրականացնում են համատեղ նախագծերի ուղեկցման այլ աշխատանքներ՝ դրանց իրագործման բոլոր փուլերում.

ե) անդամ պետությունների գիտատեխնիկական զարգացումը խոչընդոտող արգելքներ հայտնաբերելու եւ դրանց վերացնելուն ուղղված ցուցումներ մշակելու խնդիրների լուծման համար՝

սահմանված կարգով ներկայացնում են գիտատեխնիկական եւ նորարարական ոլորտներում անդամ պետությունների օրենսդրության կատարելագործման հիմնավոր առաջարկներ,

իրականացնում են խորհրդակցական փորձագիտական աշխատանք.

զ) անդամ պետությունների գիտատեխնիկական եւ նորարարական համագործակցության արդյունքների դիտանցման խնդիրը լուծելու համար՝

անցկացնում են անդամ պետությունների տնտեսությունների իրական հատվածի կազմակերպություններում նորարարական տեխնոլոգիաների եւ ապրանքների ներդրման դիտանցում,

անցկացնում են անդամ պետությունների համատեղ գիտատեխնիկական գործունեության եւ նորարարական համագործակցության արդյունքների դիտանցում,

հրապարակում են ակնարկներ եւ զեկույցներ՝ առաջատար ազգային ու համաշխարհային գիտատեխնիկական ձեռքբերումների եւ անդամ պետությունների տնտեսության իրական հատվածի նորարարական զարգացման մասին:

IV. Եվրասիական տեխնոլոգիական   
հարթակների ձեւավորման կարգը

7. Եվրասիական տեխնոլոգիական հարթակները ձեւավորվում են Եվրասիական տնտեսական հանձնաժողովի (այսուհետ՝ Հանձնաժողով) որոշումների հիման վրա:

8. Եվրասիական տեխնոլոգիական հարթակի ստեղծման վերաբերյալ որոշումն ընդունելիս՝ անդամ պետության մասնակիցը (մասնակիցները) համաձայնեցվում է (համաձայնեցվում են) անդամ պետության լիազորված մարմնի կողմից:

9. Հանձնաժողովն ընդունում է եվրասիական տեխնոլոգիական հարթակների ձեւավորման մասին որոշում՝ հետեւյալ փաստաթղթերի փաթեթի հիման վրա՝

ա) եվրասիական տեխնոլոգիական հարթակների ձեւավորման մասին դիմումը, որը Հանձնաժողով է ներկայացվում մասնակիցների կողմից.

բ) մասնակիցների կողմից նախապատրաստված հիմնադիր փաստաթղթի նախագիծը, այն դեպքում, երբ եվրասիական տեխնոլոգիական հարթակն ստեղծվում է իրավաբանական անձի կազմավորմամբ.

գ) մասնակիցների միջեւ կնքված պայմանագրի նախագիծը, այն դեպքում, երբ եվրասիական տեխնոլոգիական հարթակն ստեղծվում է առանց իրավաբանական անձի կազմավորման.

դ) եվրասիական տեխնոլոգիական հարթակի մասնակիցների ցանկի նախագիծը.

ե) եվրասիական տեխնոլոգիական հարթակներ ձեւավորելու նպատակահարմարության հիմնավորումը՝ նշելով գործունեության հիմնական ուղղությունների նպատակները եւ խնդիրները, գործունեության հիմնական ուղղությունները, դրանց համապատասխանությունը Միության արդյունաբերական համագործակցության գերակայություններին.

զ) համատեղ նախագծերի ցանկի նախագիծը:

10. Եվրասիական տեխնոլոգիական հարթակը կարող է ստեղծվել իրավաբանական անձի կազմավորմամբ կամ առանց կազմավորման՝ անդամ պետությունների օրենսդրությամբ նախատեսված կարգով:

11. Անդամ պետության լիազորված անձը, իր պետության օրենսդրությանը համապատասխան, կարող է սահմանել եվրասիական տեխնոլոգիական հարթակների ձեւավորման առնչությամբ փաստաթղթերի նախագծերը նախապատրաստելու համար պատասխանատուին:

12. Եվրասիական տեխնոլոգիական հարթակները՝ իրենց գործունեության պրոֆիլին համապատասխան, կարող են որպես մասնակից ներառել խոշոր (ճյուղային արդյունաբերական կազմակերպություններ, պետական կազմակերպություններ եւ այլն), փոքր եւ միջին բիզնեսի կազմակերպություններ, գիտական կազմակերպություններ (գիտահետազոտական ինստիտուտներ, համալսարաններ եւ այլն), զարգացման պետական ինստիտուտներ, հասարակական (ճյուղային ասոցիացիաներ եւ միավորումներ) եւ այլ կազմակերպություններ, այդ թվում՝ Միության անդամ չհանդիսացող պետություններից, ինչպես նաեւ ֆիզիկական անձանց:

13. Եվրասիական տեխնոլոգիական հարթակները միավորում են մասնակիցներ ոչ պակաս, քան 3 անդամ պետություններից:

14. Այն դեպքում, երբ եվրասիական տեխնոլոգիական հարթակներն ստեղծվում են իրավաբանական անձի կազմավորմամբ, ապա եվրասիական տեխնոլոգիական հարթակի մասնակիցների կողմից որոշումներն ընդունվում են եվրասիական տեխնոլոգիական հարթակների հիմնադիր փաստաթղթերին համապատասխան:

15. Այն դեպքում, երբ Եվրասիական տեխնոլոգիական հարթակներն ստեղծվում են առանց իրավաբանական անձի կազմավորման, ապա եվրասիական տեխնոլոգիական հարթակի մասնակիցների կողմից որոշումներն ընդունվում են նրանց միջեւ կնքված պայմանագրին համապատասխան:

16. Այն դեպքում, երբ եվրասիական տեխնոլոգիական հարթակներն ստեղծվում են իրավաբանական անձի կազմավորմամբ, ապա մասնակիցների՝ եվրասիական տեխնոլոգիական հարթակներին միանալն իրականացվում է եվրասիական տեխնոլոգիական հարթակների հիմնադիր փաստաթղթերին համապատասխան:

17. Այն դեպքում, երբ եվրասիական տեխնոլոգիական հարթակներն ստեղծվում են առանց իրավաբանական անձի կազմավորման, ապա մասնակիցների՝ եվրասիական տեխնոլոգիական հարթակներին միանալն իրականացվում է նրանց միջեւ կնքված պայմանագրին համապատասխան:

18. Եվրասիական տեխնոլոգիական հարթակների գործունեության կազմակերպչական եւ տեղեկատվական ապահովումն իրականացվում է իրենց մարմինների եւ կառուցվածքային ստորաբաժանումների կողմից, ինչպես նաեւ այդ նպատակներով կարող են յուրաքանչյուր անդամ պետության կողմից մասնակիցներ նշանակվել՝ համապատասխան անդամ պետության լիազորված մարմնի հետ համաձայնեցմամբ:

19. Եվրասիական տեխնոլոգիական հարթակների ղեկավարումն ապահովելու համար ձեւավորվում է ղեկավար մարմին, որի կազմում, այդ թվում՝ ներառվում են բոլոր այն անդամ պետությունների ներկայացուցիչները, որոնց կազմակերպությունները եվրասիական տեխնոլոգիական հարթակների մասնակիցներ են:

20. Եվրասիական տեխնոլոգիական հարթակների գործունեությունն ապահովելու համար, ըստ անհրաժեշտության, ձեւավորվում են եվրասիական տեխնոլոգիական հարթակների մարմիններ՝ փորձագիտական, կոորդինացիոն, գիտատեխնիկական խորհուրդներ, աշխատանքային խմբեր, մրցութային եւ այլ հանձնաժողովներ: Նշված մարմինների գործունեության հետ կապված ծախսերն իրականացվում են եվրասիական տեխնոլոգիական հարթակների շահագրգռված կազմակերպությունների եւ մասնակիցների կողմից:

V. Եվրասիական տեխնոլոգիական   
հարթակների ֆինանսավորման կարգը

21. Համատեղ գիտատեխնիկական եւ փորձարարական կոնստրուկտորական աշխատանքներ, միջոցառումներ, համատեղ նախագծեր իրականացնելու համար եվրասիական տեխնոլոգիական հարթակներն ապահովում են ֆինանսների ներգրավում՝

ա) եվրասիական տեխնոլոգիական հարթակների մասնակիցների սեփական միջոցներից.

բ) ներդրողների, ֆոնդերի, հասարակական եւ այլ շահագրգիռ կազմակերպությունների միջոցներից.

գ) լիազորված մասնագիտացված ազգային կազմակերպությունների՝ համատեղ միջոցառումների, համատեղ նախագծերի ազգային մասերի ամբողջական կամ մասնակի ֆինանսավորմանն ուղղված միջոցներից՝ դրանց ներքին ֆինանսավորման քաղաքականությանը համապատասխան.

դ) անդամ պետությունների՝ համատեղ գիտահետազոտական եւ փորձարարական կոնստրուկտորական աշխատանքների, միջոցառումների, համապատասխան պետական ծրագրերի շրջանակներում համատեղ նախագծերի, պետական աջակցության գործիքների՝ ազգային մասերի ամբողջական կամ մասնակի ֆինանսավորմանն ուղղված բյուջեներից՝ այդ պետությունների օրենսդրությանը համապատասխան.

ե) միջազգային ֆինանսական կազմակերպությունների՝ համատեղ նախագծերի ամբողջական կամ մասնակի ֆինանսավորման ուղղված միջոցներից՝ դրանց ներքին քաղաքականությանը համապատասխան.

զ) Միության՝ համատեղ գիտահետազոտական եւ փորձարարական կոնստրուկտորային աշխատանքների, միջոցառումների, համատեղ նախագծերի ամբողջական կամ մասնակի ֆինանսավորմանն ուղղված բյուջեից՝ Միության իրավունքի մաս կազմող միջազգային պայմանագրերի եւ Եվրասիական տնտեսական միության բարձրագույն խորհրդի ակտերին համապատասխան:

22. Համատեղ նախագծերի կազմում իրագործվող միջոցառումների ցանկում կարող են ներառվել՝

ա) Հանձնաժողովի եւ պետական մարմինների կողմից՝ դրանց վրա դրված լիազորությունների շրջանակում իրագործվող ռազմավարությունների, ծրագրերի եւ այլ զարգացման փաստաթղթերի մշակման միջոցառումները.

բ) Միության ինտեգրված տեղեկատվական համակարգի շրջանակներում տեղեկատվական համակարգերի ստեղծման եւ տվյալների բազաների ձեւավորման միջոցառումները:

23. Եվրասիական տեխնոլոգիական հարթակների մասնակիցները պատասխանատու են իրենց պարտականությունների համար՝ համապատասխան անդամ պետության օրենսդրության համաձայն:

VI. Եվրասիական տեխնոլոգիական հարթակների գործունեությունը համակարգելու կարգը

24. Եվրասիական տեխնոլոգիական հարթակների ձեւավորման եւ գործունեության հարցերով անդամ պետությունների փոխգործակցության ընդհանուր համակարգումն իրականացվում է Հանձնաժողովի կողմից:

25. Հանձնաժողովը, անդամ պետությունների լիազորված մարմինների հետ համատեղ, իրականացնում է՝

ա) եվրասիական տեխնոլոգիական հարթակների գործունեության զարգացման եւ առաջխաղացման նպատակներով կլոր սեղանների, խորհրդակցությունների եւ տեսաժողովների կազմակերպում անդամ պետությունների պրոֆիլային կազմակերպությունների միջավայրում.

բ) եվրասիական տեխնոլոգիական հարթակների ձեւավորման լավագույն փորձի կուտակում եւ գործունեության ապահովում.

գ) սույն Հիմնադրույթով նախատեսված եվրասիական տեխնոլոգիական հարթակների ձեւավորման փաստաթղթերի փաթեթների քննարկում.

դ) յուրաքանչյուր տարի սույն Հիմնադրույթի 5-րդ կետի «է» ենթակետում նշված դիտանցման արդյունքներով եւ կատարված աշխատանքի արդունքների մասին եվրասիական տեխնոլոգիական հարթակների համապատասխան փաստաթղթերի հիման վրա եվրասիական տեխնոլոգիական հարթակների գործունեության արդունքների վերաբերյալ հաշվետվության պատրաստում՝ անդամ պետությունների կողմից, եվրասիական տեխնոլոգիական հարթակների գործունեությունը բարձրացնելուն եւ գործելակերպը խթանելուն ուղղված որոշումներ ընդունելու համար.

ե) եվրասիական տեխնոլոգիական հարթակների գործունեության արդյունավետությունը բարձրացնելու վերաբերյալ առաջարկությունների մշակում եւ դրանց ներկայացումը Եվրասիական միջկառավարական խորհրդի քննարկմանը:

26. Անդամ պետությունների լիազորված մարմիններն իրականացնում են՝

ա) եվրասիական տեխնոլոգիական հարթակների ձեւավորման փաստաթղթերի փաթեթների քննարկում.

բ) եվրասիական տեխնոլոգիական հարթակներին միանալու եւ մասնակցելու առնչությամբ անդամ պետությունների կազմակերպությունների աշխատանքի համակարգում.

գ) եվրասիական տեխնոլոգիական հարթակների ստեղծման մասին որոշում կայացնելու փուլում եվրասիական տեխնոլոգիական հարթակների մասնակիցների համաձայնեցում, ինչպես նաեւ անդամ պետություններից՝ եվրասիական տեխնոլոգիական հարթակների գործունեության կազմակերպչական եւ տեղեկատվական ապահովում իրականացնող մասնակիցների համաձայնեցում.

դ) մասնակցություն եվրասիական տեխնոլոգիական հարթակների գործունեության դիտանցմանը, ինչպես նաեւ համատեղ նախագծերի իրագործում.

ե) մասնակցություն եվրասիական տեխնոլոգիական հարթակների գործունեության արդյունավետությունը բարձրացնելու վերաբերյալ առաջարկների մշակմանը:

27. Սույն Հիմնադրույթի 5-րդ կետի (է) ենթակետով նախատեսված դիտանցում անցկացնելու նպատակներով եվրասիական տեխնոլոգիական հարթակների մարմինների կողմից յուրաքանչյուր տարի՝ մինչեւ հունիսի 1-ը, իրականացվում է հետեւյալ փաստաթղթերի նախապատրաստում՝

ա) հաշվետու տարվա ավարտի դրությամբ մասնակիցների ցանկը.

բ) հաջորդ տարվա գործողությունների պլանը.

գ) համատեղ նախագծերի իրագործման վերաբերյալ հաշվետվությունը.

դ) հաջորդ տարվա համատեղ նախագծերի թարմացված ցանկը:

28. Հանձնաժողովը եվրասիական տեխնոլոգիական հարթակների զարգացումը ձեւավորող եւ խթանող աշխատանքները համակարգելու համար անդամ պետությունների լիազորված մարմինների հետ համատեղ կազմակերպում է մշտապես գործող հարթակ, որի շրջանակներում կազմակերպվում են եվրասիական տեխնոլոգիական հարթակների հնարավոր մասնակիցների հանդիպումներ, եվրասիական տեխնոլոգիական հարթակների մասնակիցների կողմից անցկացվում է զարգացման արդիական ուղղությունների եւ զարգացման արգելքների վերացման խնդիրների քննարկում, մշակվում են եվրասիական տեխնոլոգիական հարթակները խթանելու վերաբերյալ առաջարկությունները:

ՀԱՎԵԼՎԱԾ

Եվրասիական միջկառավարական խորհրդի   
«\_\_\_» \_\_\_\_\_\_\_-ի 201\_\_ թվականի   
թիվ \_\_\_\_\_\_\_\_\_\_ որոշման

ՑԱՆԿ

Եվրասիական տեխնոլոգիական հարթակների ձեւավորման ուղղվածությունների

1. Բժշկական եւ կենսատեխնոլոգիաներ

2. Տեղեկատվական-հաղորդակցական տեխնոլոգիաներ

3. Ֆոտոնիկա

4. Ավիատիեզերական տեխնոլոգիաներ

5. Միջուկային եւ ճառագայթային տեխնոլոգիաներ

6. Էներգետիկա

7. Տրանսպորտի տեխնոլոգիաներ

8. Մետալուրգիայի տեխնոլոգիաներ եւ նոր նյութեր

9. Բնական հանածոների արդյունահանում եւ նավթի ու գազի վերամշակում

10. Էլեկտրոնիկա եւ մեքենաշինության տեխնոլոգիաներ

11. Էկոլոգիական զարգացում

12. Արդյունաբերական տեխնոլոգիաներ

13. Գյուղատնտեսություն եւ սննդամթերքի արդյունաբերություն